ORDE do 14 de novembro de 2008 sobre a aprobación definitiva do Plan Xeral de Ordenación Municipal para a definición dunha área residencial universitaria no campus universitario de Elviña, do concello da Coruña.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 27/01/2009

O Concello da Coruña solicita a aprobación definitiva da modificación puntual referida, en virtude do artigo 85.5º da Lei 9/2002, do 30 de decembro, de ordenación urbanística e protección do medio rural de Galicia (en adiante LOUG).
I. Antecedentes.
1. O Concello da Coruña dispón na actualidade dun Plan Xeral de Ordenación Municipal que foi aprobado definitivamente polo Concello o 19-10-1998, ao abeiro da Lei 1/1997, do 24 de marzo, do solo de Galicia.
O Programa de actuación urbanística e o Plan parcial para o campus universitario foron aprobados definitivamente polo concello o 18-10-1991 (acordo e normativa do plan parcial publicados no BOP do 6-7-1992) e o Plan especial de reforma interior do Castro de Elviña foi aprobado definitivamente polo concello na mesma data (acordo e normativa publicados no BOP do 6-7-1992). Unha modificación do plan parcial foi aprobada definitivamente polo concello o 16-12-2002.
2. A modificación é promovida polo Instituto Galego da Vivenda e Solo en virtude do convenio subscrito entre este e a Universidade da Coruña o 3-4-2006. O 21-12-2006 foi resolto o concurso de ideas a nivel de anteproxecto para a área residencial do campus universitario, que serve de base para iniciar a modificación do planeamento.
3. A Dirección Xeral de Desenvolvemento Sostible da Consellería de Medio Ambiente e Desenvolvemento Sostible resolveu o 5-9-2007 que non é necesario someter a proposta ao procedemento de avaliación ambiental estratéxica, incluíndo un anexo sobre condicións específicas e xerais a ter en conta.
4. A modificación proposta foi aprobada inicialmente polo concello en pleno do 10-9-2007 e foi sometida a información pública polo prazo dun mes (DOG do 28-9-2007, El Ideal Gallego, La Voz de Galicia e La Opinión do 18 de setembro).
5. A Comisión Superior de Urbanismo de Galicia emitiu informe o 17-12-2007 sobre a modificación en virtude do establecido no artigo 94.4º da LOUG, por afectar esta zonas verdes ou espazos libres previstos no planeamento vixente. Tal informe é favorable con condicións.
6. No expediente figura o seguinte canto a informes sectoriais:
a) A Demarcación de Estradas de Galicia emite informe o 19-12-2007, indicando que o proxecto non afecta a Rede de Estradas de Interese Xeral do Estado.
b) O 9-6-2008 tivo entrada no rexistro desta consellería, informe do 29-5-2008 da Dirección Xeral de Aviación Civil, emitido en sentido favorable canto ás servidumes aeronáuticas, coas seguintes condicións:
-Incorporación entre os planos normativos da modificación dun plano das servidumes aeronáuticas.
-Introdución na normativa dos textos que se indican no informe, sobre o cumprimento das servidumes aeronáuticas no propio proxecto e nos proxectos e execución de obras futuras.
7. No expediente figuran informes técnicos e xurídicos sobre a modificación (artigo 85.4º da LOUG).
8. O proxecto foi aprobado provisoriamente polo Pleno municipal do 11-2-2008.
9. Solicitada a aprobación definitiva da modificación polo concello, esta consellería resolveu por Orde do 31-7-2008 non outorgala, indicando as deficiencias que deben corrixirse no proxecto presentado.
10. O concello aprobou o documento coas correccións oportunas o 6-10-2008 e remitiuno solicitando novamente a aprobación definitiva.
II. Consideracións e fundamentación.
II.1. Con data do 14-11-2008, a Dirección Xeral de Ordenación do Territorio e Urbanismo elevou un informe-proposta de resolución, no que expresa o seguinte:
1. Ámbito e obxecto da modificación.
A modificación afecta uns terreos situados nas inmediacións do Campus Universitario de Elviña da Coruña, contiguos, polo noroeste, ao núcleo rural do Castro de Elviña. Teñen unha superficie de 38.338 m2, segundo a memoria do proxecto presentado. Tales terreos foron obtidos polo IGVS mediante expropiación polo procedemento de taxación conxunta, en virtude de resolución do 29-12-2006 da Dirección Xeral de Urbanismo.
Os terreos afectados están incluídos en tres ámbitos do plan xeral de 1998:
-34.040 m2 de sistema xeral de equipamento, como área de planeamento incorporado G.13.01, onde son de aplicación o PAU e o parcial aprobados en 1991;
-2.726 m2 de solo urbanizable de réxime transitorio SURT de uso global terciario, cos mesmos instrumentos de ordenación;
-1.572 m2 de solo urbano do núcleo do Castro de Elviña, ordenado detalladamente como a área de planeamento incorporado G.14.01 na que é de aplicación o PERI aprobado en 1991.
A proposta ten por obxecto dar viabilidade urbanística ao resultado do concurso de ideas para ordenar a área residencial universitaria. Así, substitúense os rueiros residenciais, espazos libres e viarios interiores previstos polo plan parcial de 1991 por unha parcela á que se lle atribúe a cualificación, nova, de área residencial universitaria, na que se proxectan 18.450 m2 de edificación con uso principal residencial comunitario de aloxamentos protexidos en réxime de alugueiro en altura de B+2, e fanse lixeiras modificacións do ámbito, reaxústase o trazado das vías principais e prevense zonas verdes en sustitución das suprimidas.
O novo proxecto presentado, aprobado provisoriamente o 6-10-2008, respecta a zonificación establecida no que foi obxecto da orde desta consellería do 31-7-2008 e introduce modificacións co fin de emendar as deficiencias nela sinaladas.
2. Razóns de interese público que fundamentan a modificación.
A previsión do uso residencial universitario en aluguer no ámbito do sistema xeral de campus universitario encaixa como razón de interese público para a modificación, conforme o artigo 94.1º da LOUG, tal como se indicou na consideración II.1.2 da orde desta consellería do 31-7-2008.
3. Cumprimento do informe emitido pola Comisión Superior de Urbanismo de Galicia.
O novo proxecto presentado a aprobación definitiva cumpre as condicións indicadas no informe favorable da Comisión Superior de Urbanismo de Galicia do 17-12-2007, como xa o facía o anterior e se indicou na consideración II.1.3 da orde desta consellería do 31-7-2008.
4. Emenda das deficiencias expresadas na Orde do 31-7-2008.
O novo proxecto presentado cumpre o indicado na consideración II.1.4 da orde desta consellería do 31-7-2008 introducindo as seguintes modificacións:
a) A normativa especifica expresamente o carácter público dos terreos, que é o que corresponde a un sistema xeral de campus universitario público, tal e como o recolle o plan xeral vixente.
b) Elimina a previsión de usos alternativos, incluíndo o de vivenda colectiva dentro dos característicos e con destino a vivenda en réxime de aluguer para estudantes, profesores e persoal da universidade.
c) Completa a ordenación detallada nos seguintes aspectos:
-Fixa a ocupación máxima do ámbito nun 60%.
-Introduce un plano que define as rasantes da rede viaria pública prevista no ámbito da modificación.
-Introduce un plano cos trazados modificados das redes de infraestruturas necesarias para servir ao ámbito.
d) Introduce un parágrafo na normativa e un plano relativo ás servidumes aeronáuticas que dan cumprimento ao indicado no informe preceptivo e vinculante da Dirección Xeral de Aviación Civil emitido con carácter favorable o 29-5-2008.
II.2. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 188/2008, do 28 de agosto, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva de modificacións dos plans xerais de ordenación municipal correspóndelle á conselleira de Política Territorial, Obras Públicas e Transportes.
III. Resolución.
Visto canto antecede,
RESOLVO:
1º.-De conformidade co punto 5.a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, outorgar a aprobación definitiva á modificación puntual do Plan Xeral de Ordenación Municipal do Concello da Coruña para a creación dunha área residencial universitaria.
2º.-Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contenciosa-administrativa.
3º.-De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
4º.-Notifíqueselle esta orde ao concello e publíquese no Diario Oficial de Galicia.
Santiago de Compostela, 14 de novembro de 2008.
María José Caride Estévez
Conselleira de Política Territorial, Obras Públicas
e Transportes